[pic] | EUROOPAN YHTEISÖJEN KOMISSIO |

Bryssel 6.4.2006

KOM(2006) 161 lopullinen

KOMISSION TIEDONANTO

Kuluttajille tarkoitettujen rahoituspalvelujen etämyynnistä ja neuvoston direktiivin 90/619/ETY sekä direktiivien 97/7/EY ja 98/27/EY muuttamisesta 23 päivänä syyskuuta 2002 annetun Euroopan parlamentin ja neuvoston direktiivin 2002/65/EY tarkastelu

KOMISSION TIEDONANTO

Kuluttajille tarkoitettujen rahoituspalvelujen etämyynnistä ja neuvoston direktiivin 90/619/ETY sekä direktiivien 97/7/EY ja 98/27/EY muuttamisesta 23 päivänä syyskuuta 2002 annetun Euroopan parlamentin ja neuvoston direktiivin 2002/65/EY tarkastelu

Komission tarkoituksena on esittää tässä tiedonannossa Euroopan parlamentille ja neuvostolle tilannekatsaus, jonka aiheena on kuluttajille tarkoitettujen rahoituspalvelujen etämyyntiä käsittelevän direktiivin 2002/65/EY[1] soveltamisen tarkastelu.

Tarkastelu

Direktiivissä 2002/65/EY säädetään sitä koskevasta tarkastelusta, jonka komissio suorittaa. Direktiivin 20 artiklan 1 kohdan mukaan komission tehtävänä on direktiivin täytäntöönpanon jälkeen tarkastella rahoituspalveluja koskevien sisämarkkinoiden toimintaa kyseisten palvelujen kaupan pitämisen osalta. Komission olisi lisäksi pyrittävä arvioimaan ja analysoimaan vaikeuksia, joita sekä kuluttajilla että palvelujen tarjoajilla on tai saattaa olla ja jotka johtuvat erityisesti tietojenantoa ja peruuttamisoikeutta koskevien kansallisten säännösten eroista. Lisäksi 20 artiklan 2 kohdassa säädetään velvollisuudesta, jonka mukaan komissio antaa viimeistään 9. huhtikuuta 2006 Euroopan parlamentille ja neuvostolle kertomuksen rahoituspalveluja ostavien ja myyvien kuluttajien ja palvelujen tarjoajien ongelmista sekä tarvittavat ehdotukset tietojenantoa ja peruuttamisoikeutta koskevien, rahoituspalveluja koskevaan yhteisön lainsäädäntöön ja/tai 3 artiklaan (Kuluttajalle ennen etäsopimuksen tekemistä annettavat tiedot) sisältyvien säännösten muuttamiseksi ja/tai yhdenmukaistamiseksi edelleen.

Nykytilanne

Direktiivi 2002/65/EY tuli voimaan 9. lokakuuta 2002. Direktiivin 21 artiklan 1 kohdan mukaan jäsenvaltioiden oli pantava direktiivi täytäntöön 9. lokakuuta 2004 mennessä.

Direktiivin täytäntöönpano on kuitenkin viivästynyt: Vain kahdeksan jäsenvaltiota oli vuoden 2004 loppuun mennessä ilmoittanut komissiolle täytäntöönpanosta. Komissio sai vuoden 2005 ensimmäisellä neljänneksellä neljä ilmoitusta, vuoden 2005 toisella neljänneksellä samoin neljä ja vuoden 2005 kolmannella neljänneksellä vielä kaksi ilmoitusta. Toisin sanoen vuoden kuluttua täytäntöönpanon määräajasta tilanne oli se, että ilmoituksia oli vastaanotettu yhteensä 18. Kun vuoden 2006 alussa saadut kaksi ilmoitusta otetaan huomioon, komissio on saanut tähän mennessä ilmoitukset 20 jäsenvaltiolta. Kaksi jäsenvaltiota on lisäksi toimittanut osittaiset ilmoitukset. Kahden jäsenvaltion osalta komissio on saattanut asian yhteisöjen tuomioistuimen käsiteltäväksi, ja lisäksi yksi tapaus on vielä harkittavana.

Direktiivin 20 artiklan 1 kohdan mukainen tarkastelu on tarkoituksenmukaista suorittaa vasta siinä vaiheessa, kun direktiivi on pantu täytäntöön ja kun sitä myös käytännössä sovelletaan jäsenvaltioissa. Tämä edellyttää myös tiettyjä osoituksia direktiivin soveltamisesta.

Näin ollen komissio ei ole pystynyt täyttämään direktiivin 20 artiklan 1 kohdassa säädettyjä vaatimuksia.

Tutkimuksen käynnistäminen ja komission kertomus

Jotta komissio pystyisi direktiivin 2002/65/EY säännösten mukaisesti arvioimaan kaikilta osin, miten kyseinen direktiivi on vaikuttanut sisämarkkinoihin, se on käynnistänyt kertomuksensa laadinnan tueksi tutkimuksen (hankintailmoitus: EUVL 2006/S 39 – 041355, 25.2.2006). Kattava komission kertomus, jossa käsitellään direktiivin 20 artiklan mukaisia kysymyksiä ja esitetään mahdollisesti ehdotuksia direktiiviin tehtävistä tarkistuksista, voitaisiin antaa vuonna 2008.

Komissio pyytää Euroopan parlamenttia ja neuvostoa ottamaan huomioon tämän tarkistetun suunnitelman.

[1] Direktiivi 2002/65/EY, annettu 23 päivänä syyskuuta 2002, EYVL L 271, 9.10.2002, s. 16.